钦定古今图书集成/明伦汇编/官常典/第262卷 > 宋
## 钦定古今图书集成/明伦汇编/官常典/第262卷 > 宋

宋设翰林学士院，专掌制诰、诏令撰述之事，以讲读
学士及说书侍经筵。其各殿置大学士、学士，惟出入
侍从，备顾问，多以相臣执政为之。又于诸阁置学士、
直学士、待制三等，而集英、右文、秘阁修撰并直阁，俱
秩次待制。又于秘书省设监丞，以掌经籍、图史、实录、
天文历数之事。

按：《宋史职官志》：“翰林学士院，翰林学士承旨，翰
林学土、知制诰直学士院，翰林权直学士。”

院权直。掌制诰、诏令撰述之事。凡立后妃、封亲王，
拜宰相、枢密使，三公、三少，除开府仪同三司、节度使，
加封加检校官，并用制赐。大臣、大中大夫、观察使以
上用批答及诏书，馀官用敕书，布大号令，用御札。戒
励百官，晓谕军民用敕榜，遣使劳问臣下，口宣。凡降
大赦、曲赦、《德音》，则先进草大诏命及外国书，则具本
取旨，得画亦如之。凡拜宰相及事重者，晓漏上，天子
御内东门小殿，宣诏面谕，给笔札书所。得旨，禀奏归
院，内侍锁院门，禁止出入。夜漏尽，具词进入。迟明，白
麻出，阁门使引授中书，中书授舍人宣读。其馀除授
并御札，但用御宝封，遣内侍送学士院锁门而已。至
赦书、德音，则中书遣吏持送本院，内侍锁院如除授
焉。凡撰述皆写画进入，请印署而出。中书省熟状亦
如之。若已画旨而未尽及舛误，则论奏贴正。凡宫禁
所用文词皆掌之。乘舆行幸，则侍从以备顾问，有献
纳则请对，仍不隔班。凡奏事用榜子关白，三省、枢密
院用谘报，不名。凡初命为学士，皆遣使就第宣诏旨，
召入院。上日，敕设会从官，宥以乐。元丰中，始命佩鱼，
自蒲宗孟始。见执政议事则系鞋，盖与侍从异礼也。
政和三年，强渊明请以前后所被旨及案例，修为本
院敕、令格式。五年，御书摛文堂榜，赐学士院。靖康元
年，吴幵等奏：“大礼锁院，麻三道以上，系双学士宿直
分撰，乞依故事。”从之。一承旨不常置，以学士久次者
为之。凡他官入院，未除学士，谓之“直院。”学士俱阙，他
官暂行院中文书，谓之“权直。”自国初至元丰官制行，

熙五年，敦诗再入院，议者以翰林乃应奉之所，非专
掌制诰之地，更为学士院权直，后复称翰林“权直”，然
亦互除不废权正，或至三人。

翰林侍读学士。太宗初，以著作佐郎吕文仲为侍
读。真宗咸平二年，以杨徽之、夏侯峤并为翰林侍读
学士，始建学士之职。其后，冯元为翰林侍读，不带学
士，又以高若讷为侍读，不加别名，但供职而已。天禧
三年，张知白为刑部侍郎，充翰林侍读学士、知天雄
军府，侍读学士外使自知白始。元丰官制，废翰林侍
读、侍讲学士不置，但以为兼官，然必侍从以上乃得
兼之。其秩卑资浅则为说书。岁春二月至端午日，秋
八月至长至日，遇只日入侍迩英阁，轮官讲读。元祐
七年，复增“学士”之号。元符元年省去。建炎元年，诏“可
特差侍从官四员充讲读官，遇万机之暇，令三省取
旨，就内殿讲读，充宫观兼侍读。”元丰八年五月，资政
殿大学士吕公著兼侍读，提举中太乙宫兼集禧观
公事。七月，韩维兼侍读，提举中太乙宫。元祐元年，端
明殿学士范镇致仕，提举中太乙宫兼集禧观公事，
兼侍读，不赴。六年，冯京兼侍读，充太乙宫使。未几，乞
致仕，不允，仍免经筵进读。中兴以来，如朱胜非、张浚、
谢克家、赵鼎、万俟卨，并以万寿观使兼侍读。隆兴元
年，张焘以万寿观、汤思退以醴泉观并侍读。乾道五
年，刘章以佑神观兼焉。台谏兼侍读，自庆历以来，台
丞多兼侍读，谏长未有兼者。绍兴十二年春，万俟卨
以中丞、罗汝楫以谏议始兼侍读，自后每除言路，必
兼经筵矣。

翰林侍讲学士。咸平二年，国子祭酒邢昺为侍讲
学士。其后，又以马宗元为侍讲，不加别名，但供职而
已。景德四年，以翰林侍讲学士邢昺知曹州。侍讲、学
士外使自昺始。故事，自两省台端以上兼侍讲。元祐
中，司马康以著作佐郎兼侍讲，时朝议以文正之贤，
故特有是命。绍兴五年，范冲以宗卿、朱震以秘少并
兼，盖殊命也。乾道六年，张栻始以吏部员外郎兼，盖
中兴后，庶官兼侍讲者惟此二人。若绍兴二十五年
张扶以祭酒、隆兴二年王佐以检正、乾道七年林宪
以宗卿入经筵，亦兼侍讲者。盖扶本以言路兼说书，
就升其秩。佐时摄版曹，宪尝为右史，且有旧例，故稍
优之。台谏兼侍讲，庆历二年，召御史中丞贾昌朝侍
讲迩英阁。故事，台丞无在经筵者，仁宗以昌朝长于
讲说，特召之。神宗用吕正献，亦止命时赴讲筵，去学
士职。中兴后，王宾为御史中丞，建请复开经筵，遂命
兼讲。自后十五年间，继之者惟王唐、徐俯二人，皆出
上意。绍兴十二年，则万俟卨、罗汝楫，绍兴二十五年，
则正言王珉、殿中侍御史董德元并兼侍讲，非台丞、
谏长而以侍讲为称，又自此始。其后犹或兼说书。台
官自尹穑隆兴二年五月，谏官自詹元宗乾道九年
十二月后，并以侍讲为称，不复兼说书矣。宫观兼侍
讲，国初，自元丰以来，多以宫观兼侍读。乾道七年，宝
文待制胡铨除提举佑神观兼侍讲。是日，以宰执进
呈，虞允文奏曰：“胡铨早岁一节甚高，不宜令其遽去
朝廷。”帝曰：“铨固非他人比，且除在京宫观，留侍经筵。”
故有是命。

崇政殿说书掌进读书史，讲释经义，备顾问应对。
学士侍从有学术者为侍讲、侍读，其秩卑资浅而可
备讲说者则为说书。仁宗景祐元年正月，命贾昌朝、
赵希言、王宗道、杨安国并为崇政殿说书，日轮二员
祗候。初，侍讲学士孙奭年老乞外，因荐昌朝等。至是，
特置此职以命之。庆历二年，以赵师民预讲官，复为
崇政殿说书，不兼侍讲。元祐间，程颐以布衣为之，然
范祖禹乃以著作佐郎兼侍讲，司马康又尝以著作
佐郎兼侍讲，前此未有也。崇宁中，初除说书，二人皆
以隐逸起蔡崇、吕瓘，仍遂其性，诏以仕服随班朝谒、
入侍。渡江后，尹焞初以秘书兼之，中间王十朋、范成
大皆以郎官兼，亦殊命也。近事侍从以上兼经筵则
曰“侍讲”，庶官则曰崇政殿说书，故左史兼亦曰“侍讲。”
绍兴十二年，万俟卨、罗汝楫并兼讲读，盖秦梓时已
兼说书，便于传道，秦熹复继之，每除言路，必预经筵，
桧死始罢。庆元后，台丞、谏长暨副端、正言、司谏以上，
无不预经筵者。正言兼说书，自端明巫伋始；副端兼
说书，自端明余尧弼始；察官兼说书，自少卿陈夔始；
修注兼说书，自朱震始。修注官多得兼侍讲。开禧三
年十一月，王简卿知谏院，为左史，仍兼崇政殿说书，
言者以为不可，罢之。

观文殿大学士。学士之职，资望极峻，无吏守，无职
掌，惟出入侍从，备顾问而已。观文殿即旧延恩殿，庆
历七年更名。皇祐元年，诏置观文殿大学士，宠待旧
相，今后须曾任宰相，乃得除授。时贾昌朝由使相、右
仆射、观文殿大学士判尚书都省，观文殿置大学士
自昌朝始。三年，诏班在观文殿学士之前、六尚书之
上。自是曾任宰相者出，必为大学士。熙宁中，韩绛宣抚陕西、河东，得罪，罢守本官。四年，用《明堂》赦，授观文
殿学士。宰相不为大学士自绛始。中兴后，非宰相而
除者，自绍兴二十年蔡熹始。熹知极密院，郊祀大礼
使礼成，以学士迁，且视仪揆路，非典故也。乾道四年，
汪澈旧以枢密使为学士迁，九年，王炎以枢密使为
西川安抚使除。至庆元间，赵彦逾自工部尚书为端
明殿学士，直以序迁至焉。曾为宰相而不为大学士
者，自绍兴元年范宗尹始。

观文殿学士。观文殿本隋炀帝殿名，国初为文明
殿学士。庆历七年，宋庠言：“文明殿学士称呼正同真
宗谥号，兼禁中无此殿额，其学士理自当罢。乞择见
今正朝或秘殿，以名学士易之。”乃诏改为紫宸殿学
士，以参知政事丁度为之。时学士多以殿名为官称，
丁遂称曰丁紫宸。八年，御史何郯以为紫宸不可为
官称。于是改延恩殿为观文殿，即殿名置学士，仍以
度为之。自后非曾任执政者弗除。熙宁中，王韶以熙
河功，元丰中王陶以宫僚，虽未历二府，亦除是职，盖
异恩也。然韶犹兼端明殿、龙图学士云。

资政殿大学士。资政殿在龙图阁之东序。景德二
年，王钦若罢参政，真宗特置资政殿学士以宠之，在
翰林学士下。十二月，复以钦若为资政殿大学士，班
文明殿学士之下、翰林学士承旨之上。资政殿置大
学士，自钦若始。自钦若班翰林承旨上，一时以为殊
宠。祥符初，向敏中以前宰相再入为东京留守，复加
此职。自是讫天圣末，二十馀年，不以除人。明道元年，
李迪知河阳，召还，始再命之。景祐四年，王曾罢相，复
除。三十年间除三人，皆前宰相也。宋庠罢参知政事，
仁宗眷之厚，因加此职。自钦若后，非宰相而除者，惟
庠一人。康定二年，右正言梁适请遵先朝故事，定以
员数，于是诏大学士置二员，学士三员。绍兴十年，郑
亿年归自伪齐，除资政殿。二年，加大学士，许出入如
二府仪。亿年未尝秉政。十五年，秦熹自翰林学士承
旨为资政，诏立班恩数同执政。十六年，秦桧弟梓以
端明卒于湖州，进大资致仕，恤典同参政。是后，从臣
自端明视政府，而序进者遂为常矣。

“端明殿学士。”端明殿，即西京正衙殿也。后唐天成
元年，明宗即位之初，四方书奏，命枢密使安重诲进
读，懵于文义。孔循献议，始置端明殿学士，命冯道、赵
凤俱以翰林学士充，班在翰林学士上。后有转改，止
于翰林学士内选任。初如三馆例，职在官下；赵凤转
侍郎，讽任圜特移职在官上，后遂为故事。宋太宗初
以程羽为之，后随殿名改为文明殿学士。庆历中，改
为紫宸，后又改为“观文。”明道二年，改承明殿为端明
殿，复置端明殿学士，以翰林侍读学士宋绶为之，在
翰林学士之下。自明道讫元丰，无前执政为之者，仅
以待学士之久次者。元丰中以前执政为之，自曾孝
宽始；以见任执政为之，自王安礼始。政和中，尝改为
延康殿。建炎二年，都省言“延康殿学士旧系端明殿
学士。”诏依旧。后拜签枢者多领焉。

总阁学士、直学士。宋朝庶官之外，别加职名，所以
厉行义文学之士，高以备顾问，其次与论议典校雠，
得之为荣，选择尤精。元丰中，修三省寺监之制，其职
并罢，满岁补外，然后加恩兼职。直龙图阁，省寺、监长
贰补外，或领监司、帅臣则除之，待制、杂学士、给谏以
上补外则除之，系一时恩旨，非有必得之理。元祐二
年，诏复增馆职及职事官并许带职。尚书二年加直
学士，中丞、侍郎、给舍、谏议通及一年加待制。绍圣三
年，诏职事官罢带职，非职事之官仍旧。中兴后，学士
率以授中司列曹尚书，翰林学士之补外者，权尚书、
给谏、侍郎则带直学士、待制焉。

龙图阁学士直学士待制大中祥符中建，在

会庆殿西偏，北连禁中，阁东曰“资政殿”，西曰“述古殿。”
阁上以奉太宗御书、御制、文集，及典籍、图画、宝瑞之
物，及宗正寺所进属籍《世谱》。有学士、直学士、待制、直
阁等官。学士，大中祥符三年置，以杜镐为之，班在枢
密直学士上。六年，诏结衔在本官之上。直学士，景德
四年置，以杜镐为之，班在枢密直学士下。祥符六年，
诏结衔在本官之上。待制，景德元年置，以杜镐、戚绘
为之，并依旧充职。四年，诏班在知制诰下，并赴内殿
起居。自改官制，为学士初复之职，或知制诰平出除
之。

天章阁学士直学士待制天禧四年建。在会

庆殿之西，龙图阁之北。明年仁宗即位，修天章阁毕
以奉安。真宗御制，东曰群玉殿，西曰蕊珠殿，北曰寿
昌殿，南曰延康殿，内以桃花文石为流杯之所，以在
位受天书。《祥符》改曰“天章”，取为“章于天”之义。天圣八
年，置待制。庆历七年又置学士、直学士，又有侍讲学
士。庆历七年初置，在龙图阁学士之下。学士罕以命
人。迄仁宗世，才王贽一人，秦堪自显谟阁进直天章
阁，以称呼非便辞，诏改龙图，自是天章不为带职。直
学士，庆历七年，初置天章阁直学士，在龙图阁直学士之下。待制，天圣八年初置寓直于秘阁，与龙图递
宿，寻命范讽、鞠咏充职。中兴后，图籍、符瑞、宝玩之物，
若国史、宗正寺所进属籍，独藏于天章阁。《祖宗御容》，
潜邸旌节亦安奉焉。

宝文阁学士、直学士、待制阁在天章阁之东。

西序群玉蕊珠殿之北，即旧寿昌阁，庆历改曰“宝文。”
嘉祐八年，英宗即位，诏以仁宗御书、《御集》藏于阁，命
王珪撰记立石。治平四年，神宗即位，始置学士、直学
士、待制，恩赐如龙图。英宗御书附于阁。学士，治平四
年初置，以吕公著兼。直学士，治平四年初置，以邵必
为之。待制，治平四年初置。

显谟阁学士、直学士待制元符元年：曾布、《邓》

洵仁各申请建阁，诏翰林学士、中书舍人撰阁名五
以闻，遂建阁，藏《神宗御集》，以“显谟”为名。徽宗建中靖
国元年，诏以显谟阁为熙明阁，仍置学士、直学士、待
制，续奉旨仍以“显谟”为额。崇宁元年，诏显谟阁学士、
直学士、待制如三阁故事，序位在宝文阁学士、直学
士、待制之下，学士、直学士、待制并建中靖国元年，置
徽猷阁学士、直学士、待制。大观二年，初建徽

猷阁以藏《哲宗御集》，置学士、直学士、待制等官。
敷文阁学士、直学士、待制。绍兴十年置，藏徽

宗圣制，置学士等官。

“焕章阁学士直学士待制”淳熙初建。藏高宗。

御制。十五年、置学士等官。

华文阁学士直学士待制庆元二年置。《藏孝》。

宗御制，置学士等官。

宝谟阁学士直学士待制嘉泰二年置。《藏光》。

宗御制，置学士等官。

宝章阁学士直学士待制宝庆二年置。藏宁。

宗御制，置学士等官。

显文阁学士直学士待制咸淳元年置。藏理。

宗御制，置学士等官。

集英殿修撰国初，有集贤殿修撰、直龙图阁、直秘
阁三等。政和六年，始置集英殿修撰、右文殿修撰、秘
阁修撰。旧制，贴职无杂压，至是因增置，乃定为杂压。
其集英修撰，中兴后以宠六曹权侍郎之补外者，下
待制一等。

右文殿修撰元祐元年，许内外官带贴职。绍圣二
年，诏职事官罢带职，易集贤殿学士为修撰。政和六
年，以集贤院无此名，其见任集贤院修撰并改为右
文殿修撰，次于集英殿修撰，为贴职之高等。

秘阁修撰政和六年置，以待馆阁之资深者，仍多
由直龙图阁迁焉。

直龙图阁祥符九年，以冯元为太子中允、直龙图
阁，“直阁”之名始此。凡馆阁之久次者，必选直龙图阁，
皆为擢待制之基也。中兴后，凡直阁为庶官任藩阃、
监司者贴职，各随高下而等差之。

直天章阁至“直显文阁”并同。

直秘阁。国初，以史馆、昭文馆、集贤院为三馆，皆寓
崇文院。太宗端拱元年，诏就崇文院中堂建秘阁，择
三馆真本书籍万馀卷，及内出古画墨迹藏其中，以
右司谏、直史馆宋泌为直秘阁。直馆、直院则谓之“馆
职”，以他官兼者谓之“贴职。”元丰以前，凡状元、制科一
任还，即试诗赋各一而入，否则用大臣荐而试，谓之
“入馆。”官制行，废崇文院为秘书监，建秘阁于中，自监
少至正字列为职事官，罢直馆、直院之名，独以直秘
阁为贴职，皆不试而除，盖特以为恩数而已。故事，外
官除馆职，如秘阁校理、直秘阁者，必先移书在省执
事，叙同僚之好，乃即馆设盛会宴之。自崇宁以来，外
官除馆职既多，此礼寖废？

秘书省监、少监、丞各一人。监掌《古今经籍图》。

书、国史、实录、天文历数之事，少监为之贰，而丞参领
之。其属有五：著作郎一人，著作佐郎二人，掌修纂日
历；秘书郎二人，掌集贤院、史馆、昭文馆、秘阁图籍，以
甲、乙、丙、丁为部，各分其类；校书郎四人，正字二人，掌
校雠典籍，判正讹谬，各以其职隶于长贰。惟《日历》非
编修官不预。岁于仲夏曝书，则给酒食费。尚书、学士、
侍郎、待制、两省谏官、御史并赴。遇庚伏，则前期遣中
使谕旨，听以早归。大典礼则长贰预集议，所以待遇
儒臣，非他司比。宴设锡予，率循故事。宋初，置三馆长
庆门北，谓之西馆。太平兴国初，于昇龙门东北刱立
三馆书院。三年，赐名崇文院，迁西馆书贮焉。东廊为
集贤书库，西廊分四部为史馆书库。大中祥符八年，
刱外院于右掖门外。天禧初，令以三馆为额，置检讨、
校勘等员。检讨以京朝官充，校勘，自京朝幕职至选
人，皆得备选。以内侍二人为勾当官，通掌三馆图籍
事。孔目官、表奏官、掌舍各一人。又有监书库内侍一
人，兼监秘阁图籍孔目官一人。

秘阁，系端拱二年就崇文院中堂建阁，以三馆书籍
真本并内出古画墨迹等藏之。淳化元年，诏次三馆
置直阁，以朝官充，校理以京朝官充，以诸司三品、两省五品以上官一人判阁事，直阁校理通掌阁事，掌
缮写秘阁所藏供御人装，裁匠十二人。元丰五年，职
事官、贴职悉罢，以崇文院为秘书省，官属始立为定
员，分案四，置吏八。

〈注〉崇文院太平兴国三年置，端拱元年，建秘阁于院中。昭文馆、史馆、集贤院，皆沿唐制立名，但有书库，寓於崇文院庑下。三馆、秘阁、崇文院各置贴职官。又有集贤殿修撰、直龙图阁校勘，通谓之馆阁。初，英宗谓辅臣曰：“馆阁所以育隽材，比选数人出使，无可者，岂乏材耶？”欧阳修曰：“今取材路狭，馆阁止用选人编校书籍，故进用稍迟。”上曰：“卿等各举数人，虽亲戚世家勿避。”于是宰相琦、公亮、参知政事修概各荐五人，未及试。神宗登极，先召十人，试以诗赋，而开封府界提点陈汝义别以奏封称旨预试。于是御史吴申言：“试馆职者，请策以经史及世务，毋用辞赋。”遂诏自今试馆职专用策论。熙宁二年，置崇文校书，始除河南府永安主簿。邢恕乃诏“自今应选举可用人并除校书，候二年取旨除馆职官。”五年以隶秘书省。

元祐初，复置直集贤院校理。自校理而上，职有六等，
内外官并许带恩数，仍旧。又立试中人、《馆职法》，选人
除正字，京官除校书郎。

〈注〉校书郎供职二年，除集贤校理。秘书郎，著作佐郎比集贤校理，著作郎比集贤院直秘阁。丞及三年除秘阁校理。

三年二月，诏：“御试唱名日，秘书丞至正字升殿侍立。”
九月，复试贤良于阁下。五年，置集贤院学士，并校对
黄本书籍官员。

〈注〉绍圣初，罢校对，以编修《日历》选本省，易“集贤院学士为殿修撰，直院为直秘阁，集贤校理为秘书校理。”

十二月，诏礼部、“本省长贰定校雠之课，月终具奏。”

〈注〉“入伏，午时减半，过渡伏依旧。”从苏轼之请。

又罢本省官任满除馆职法。元符二年，诏职事官罢
带馆职，悉复元丰官制。崇宁五年，诏馆阁并除进士
出身人。政和五年四月，诏秘书省殿以“右文”为名，改
集贤殿修撰为右文殿修撰。是月，驾诣景灵宫朝献，
还幸秘书省，诏曰：“廷见多士，历览藏书之府，祖宗遗
文在焉。屋室浅狭，甚非称太平右文之盛，宜重行修
展。”八月，诏秘书省移于新左藏库，以其地为堂。七年，
诏类集所访遗书，名曰《秘书总目》。宣和二年，立定秘
书省员额，监、少监、丞并依元丰旧制，著作郎以四员
为额，校书郎二员，正字四员。渡江后，制作未遑。至绍
兴元年，始诏置秘书省，权以秘监或少监一员，丞、著
作郎佐各一员，校书、正字各二员为额。续又参酌旧
制，校书郎、正字召试学士院而后命之。自是采求阙
文，补缀漏逸，四库书略备，即秘书省复建史馆，以修
《神宗》《哲宗实录》，选本省官兼检讨、校勘，以侍从官充
修撰。五年，效唐人十八学士之制，监、少、丞外，置著作
郎佐、秘书郎各二人，校书郎、正字通十二人。又移史
馆于省之侧别为一所，以增重其事。九年，诏“著作局
惟修日历，遇修国史则开国史院，遇修实录则开实
录院，以正名实。”十三年，诏复每岁曝书。会是冬，新省
成，少监游操援政和故事，乞置提举官，遂以授礼部
侍郎秦熹，令掌求遗书，仍铸印以赐。置编定书籍官
二人，以校书郎、正字充。孝宗即位，诏“馆职储养人才，
不可定员。”乾道九年，正字止六员。淳熙二年，监、少并
置，皆前所未有，除少监、丞外，以七员为额，寻复诏不
立额。绍熙二年，馆职阙人，上令召试二员，谨加审择，
取学问议论平正之人。自是监、少、丞外多止除二员。
是时，陈傅良上言，请以右文秘阁修撰并旧馆阁校
“勘三等为史官。自校勘供职，稍迁秘阁修撰，又迁右
文。在院三五年，如有劳绩，就迁次对，庶几有专官之
效，无冷局之嫌。”时论韪之，然不果行。中兴，分案四：曰
经籍，曰祝版，曰知杂，曰太史吏额。都副孔目官二人，
四库书直官各二人，表奏官、书库官各一人，守当官
二人，正名楷书五人，守阙一人，正贴司及守阙各六
人，监门官一人，以武臣充。专知官一人。

日历所隶秘书省，以著作郎、著作佐郎掌之，以宰执
《时政记》、左右史、起居注所书，会集修撰，为一代之典。
旧于门下省置编修院，专掌国史实录、修纂日历。元
丰元年，诏“宣徽院等供报修注事，自今更不供起居
院，直供编修院”日历所。四年十一月，废编修院归史
馆。官制行，属秘书省《国史案》。六年，诏秘书省长贰毋
得预著作修纂日历事，进书即系衔，以防漏泄，如旧
编修院法焉。八年，诏吏部郎中曾肇、礼部郎中林希
兼著作职事官，兼职自此始。元祐五年，移国史案置
局，专掌国史、实录、编修日历，以“国史院”为名，隶门下
省，更不隶秘书省。绍圣二年，诏日历还隶秘书省。宣
和二年，诏罢在京修书诸局，惟秘书省日历所系元
丰国史案，除著作郎官专管修纂日历之事，无定员外，其分案编修日历书库官吏，并依元丰法。绍兴元
年，初修皇帝日历，诏以修日历所为名，本省长贰通
行修纂。三年，诏宰臣提举，侍从官修撰。十一月，诏以
“修国史日历所”为名。四年，诏以史馆为名。十年，诏依
旧制并归秘书省国史案，以著作郎佐修纂。旧史馆
官罢归元官。寻复诏以“国史日历所”为名，续并修《神
宗哲宗宝训》。隆兴元年，诏编类圣政所并归日历所，
依旧宰臣提领，仍令日历所吏充行遣。

会要所，以省官通任其事。绍兴九年，诏秘书省官仇
校《国朝会要》，逐官添给茶汤钱。乾道四年，诏尚书右
仆射陈俊卿兼提举编修《国朝会要》，每遇提举官开
院过局，就本省道山堂聚呈文字，提举诸司官、承受
官、主管诸司官，并令国史日历所官兼。五年，令本省
再加删定，以续修《国朝会要》为名。九年，秘书少监陈
骙言：“编类建炎以后会要成书，以《中兴会要》为名。”并
从之。其后接续修纂，并隶秘书省。

国史实录院提举国史，监修国史、提举实录。

院修国史、同修国史，史馆修撰，同修撰《实录》。

院修撰、同修撰，直史馆编修官，检讨官、校勘

检阅、校正、编校官。初，绍兴三年，诏置国史院重修
神宗、哲宗《实录》，以从官充修撰，续以左仆射吕颐浩
提举国史，右仆射朱胜非监修国史。四年，置直史馆
及检讨、校勘各一员。五年，置修撰官二员，校勘官无
定员。是时，国史、实录皆寓史馆，未有置此废彼之分。
九年，修《徽宗实录》，诏以“实录院”为名，仍以宰臣提举，
以从官充修撰、同修撰，馀官充检讨，无定员。明年，以
未修正史，诏罢史馆，官吏并归实录院。二十八年，《实
录》书成，诏修三朝正史。复置国史院，以宰臣监修，侍
从官兼同修，馀官充编修。明年，诏国史院以宰臣提
举，置修国史、同修国史共二员，编修官二员。又置都
大提举诸司官，承受官、诸司官各一员，以内侍省官
充。隆兴元年，以编类圣政所并归国史院，命起居郎
胡铨同修国史。二年，参政钱端礼权监修国史。乾道
元年，参政虞允文权提举国史。皆前所未有。二年，诏
置实录院，修《钦宗实录》，其修撰、检讨官，以史院官兼
领。四年，实录告成，诏修钦宗正史，以右仆射蒋芾提
举《四朝国史》，诏增置编修官二员，续又增置三员。淳
熙三年，特命李焘以秘书监权同修国史，权实录院
同修撰。四年，罢实录院，专置史院。十五年，《四朝国史》
成书，诏罢史院，复开实录院修《高宗实录》。庆元元年，
开实录院修纂《孝宗实录》。六年，诏实录院同修撰以
四员、检讨官以六员为额。嘉泰元年，开实录院修纂
《光宗实录》。二年，复开国史院。自是国史与实录院并
置矣。实录院吏兼行国史院事，点检文字一人，书库
官八人，楷书四人。按《礼志》：“翰林学士入院日赐设，
惟学士、中书舍人赴坐。”又资政、侍读、侍讲、龙图阁学
士、直学士兼秘书监，并赴上秘阁，及两省五品以上
任三馆学士、判官、修撰者，皆赐设焉。

### 太祖开宝四年命翰林试南汉官

按《宋史太祖本纪》，“开宝四年夏六月丁丑，命翰林试
南汉官，取书判稍优者，授令录、簿尉。”

### 太宗太平兴国三年春二月丙辰以三馆新修书院为崇文院

按：《宋史太宗本纪》云云。

### 淳化三年春三月戊午以高丽宾贡进士四十人并为秘书省秘书郎秋八月戊辰以秘阁成赐近臣宴按宋史太宗本纪云云

### 真宗咸平二年幸崇文院

按：《宋史真宗本纪》：咸平二年“秋七月甲辰，幸崇文院，
赐秘书监以下器币。”

### 景德四年幸崇文院

按：《宋史真宗本纪》：“景德四年秋八月壬寅，幸崇文院
观书，赐修书官器币。”

### 乾兴元年仁宗御崇政殿西阁讲筵

按《宋史仁宗本纪》：“乾兴元年二月，即皇帝位，冬十一
月辛巳，初御崇政殿西阁讲筵，命侍讲孙奭、冯元讲
《论语》。”

### 仁宗庆历四年春三月己卯出御书治道三十五事赐讲读官

按：《宋史仁宗本纪》云云。

庆历八年夏六月乙未，诏：“馆阁官须亲民一任，方许
入省府及转运、提点刑狱差遣。”

按：《宋史仁宗本纪》云云。

### 至和二年春三月丁卯诏修起居注立于讲读官之次

按：《宋史仁宗本纪》云云。

### 嘉祐八年夏四月英宗嗣皇帝位冬十一月己巳初御迩英阁召侍臣讲读经史

按：《宋史英宗本纪》云云。

====英宗治平四年正月神宗即皇帝位冬十月己酉初御迩英阁召侍臣讲读经史====按：《宋史神宗本纪》云云。

### 神宗熙宁二年冬十一月壬午御迩英阁听讲

按：《宋史神宗本纪》云云。

### 元丰元年春三月辛巳御迩英阁沈季长进讲周礼八法

按：《宋史神宗本纪》云云。

元丰四年秋七月己酉，诏“曾巩充史馆修撰，专典史
事。”

按《宋史神宗本纪》云云。按《曾巩传》，帝以三朝、两朝
国史各自为书，将合而为一，加巩史馆修撰，专典之，
不以大臣监总。

元丰五年秋七月丁未，垂拱殿宴修史官。

按：《宋史神宗本纪》云云。

元丰六年。夏。四月壬申。御迩英阁。蔡卞请讲《周礼》
按《宋史神宗本纪》云云。

元丰八年三月，哲宗即皇帝位。冬十二月壬戌，开经
筵，讲《鲁论》，读《三朝宝训》。

按：《宋史哲宗本纪》云云。

### 哲宗元祐元年以程颐为说书苏轼为学士诏举馆阁官

按《宋史哲宗本纪》：元祐元年“春三月辛巳，以程颐为
崇政殿说书。夏四月辛丑，诏执政大臣各举可充馆
阁者三人。秋九月丁卯，试中书舍人苏轼为翰林学
士、知制诰。”

元祐四年夏五月癸酉，诏“自今侍读以三人为额。”冬
十月癸丑，御迩英阁，讲官进讲《三朝宝训》。

按：《宋史哲宗本纪》云云。

元祐五年。夏四月癸丑。诏讲读官御经筵退。留二员
奏对迩英阁。秋九月丁丑。诏复置集贤院学士
按《宋史哲宗本纪》云云。

### 绍圣元年五月诏罢秘书省修官制局

按《宋史哲宗本纪》。不载。按《玉海》云云。

### 徽宗崇宁三年春二月己酉诏自今御后殿许起居郎舍人侍立

按：《宋史徽宗本纪》云云。

### 政和五年夏四月癸亥置宣和殿学士

按：《宋史徽宗本纪》云云。

政和七年，秘书省置提举官一员。

按《宋史徽宗本纪》不载。按《玉海》，“秘书省旧有提举
官，政和七年五月辛卯置一员，以从臣充。”

### 宣和二年九月秘书新省成十二月诏王安中撰记按宋史徽宗本纪不载按玉海云云

宣和四年，幸秘书省，又诏“录三馆书，置秘阁。”

按《宋史徽宗本纪》：“宣和四年春三月辛酉，幸秘书省，
赐秘书少监翁彦深、王时雍章服，馆职恩锡有差。夏
四月丙午，诏置补完校正文籍局，录三馆书，置宣和
楼及太清楼、秘阁。”

按《玉海》：“宣和四年三月辛酉，幸秘书省，御右文殿，观
书及古器。”

### 高宗绍兴三年秋八月乙巳复置史馆修撰直馆检讨官命郎官兼领著作郎及佐郎

按：《宋史高宗本纪》云云。

绍兴五年冬十一月乙亥，征和靖处士尹焞于涪州，
命为崇政殿说书。

按：《宋史高宗本纪》云云。

绍兴七年冬十月庚寅朔，诏“仍旧开经筵。”

按：《宋史高宗本纪》云云。

绍兴九年。修徽宗实录。诏试校书正字于学士院
按《宋史高宗本纪》。不载按《玉海》。绍兴九年修徽宗
实录。即史馆开实录院。分案有四。又参酌旧制。校书
正字召试学士院。而后命之。

绍兴十年春二月丁卯，罢史馆，以《日历》归秘书省，置
监修国史官。

按：《宋史高宗本纪》云云。

绍兴十四年，御书《秘书右文殿》牌，幸秘书省，复置提
举官。

按《宋史高宗本纪》，“十四年秋七月丙子，幸秘书省”
按《礼志》，“十四年秋七月，新建秘书省成，秘书少监游
操等援宣和故事，请车驾临幸，诏从之。”

按《玉海》。十四年五月御书秘阁右文殿牌。“七月十三
日壬戌。诏复置提举官。丙子幸省。”

绍兴十六年。秋七月壬辰。立秘书省献书赏格
按《宋史高宗本纪》云云。

绍兴二十三年冬十一月乙丑，以经筵终帙，赐宰执、
讲读等官宴于秘书省。为故事。

按：《宋史高宗本纪》云云。

绍兴二十六年，以掌求遗书及编定书籍官并归秘
书省。

按《宋史高宗本纪》。不载。按《玉海》，十四年以礼部侍
郎秦熹兼掌求遗书。十五年闰十一月置编定书籍
官。二十六年十月十四日壬午并归省绍兴二十七年幸秘书省。

按《宋史高宗本纪》不载按《礼志》：二十七年，幸秘书
省，至右文殿，降辇颁手诏曰：“盖闻周建外史，掌三皇
五帝之书。汉选诸儒，定九流七略之奏。文德之盛，后
世推焉。仰惟祖宗建开册府，凡累朝名世之士由是
以兴，而一代致治之原盖出于此。朕嘉兴学士大夫
共宏斯道，迺一新史观，亲御榜题，肆从望幸之忱，以
示右文之意。呜呼！士习为空言，而不为有用之学久
矣。尔其勉修术业，益励猷为，一德一心，以共赴亨嘉
之会，用丕承我祖宗之大训，顾不善欤！”遂陈累朝御
书、御制、晋唐书画、三代古器，次宣皇太子、宰臣以下
观讫，退。遂赐宴于右文殿，酒五行，群臣再拜退。车驾
还内，赐少监游操三品服、御书扇，馀官笔墨，馆阁官
各转一官。

绍兴二十九年。秋八月甲戌。并史馆归秘书省
按《宋史高宗本纪》云云。

### 孝宗淳熙五年秋九月壬申幸秘书省

按《宋史孝宗本纪》云云。按《礼志》。淳熙五年秋九月
十三日。孝宗幸秘书省。如绍兴十四年之仪。帝赋诗。
群臣皆属和。

### 光宗绍熙五年七月宁宗即皇帝位八月癸巳以朱熹为焕章阁待制兼侍讲甲午增置讲读官以给事中黄裳中书舍人陈傅良彭龟年等为之

按：《宋史宁宗本纪》云云。

### 宁宗嘉泰二年冬闰十二月丁未诏讲官有当开释者随事开陈

按：《宋史宁宗本纪》云云。

### 嘉定十七年闰八月理宗即皇帝位冬十二月癸丑开经筵诏辅臣观讲

按：《宋史理宗本纪》云云。

### 理宗绍定六年秋九月辛酉经筵官请以御制敬天法祖事亲齐家四十八条及缉熙殿榜殿记宣付史馆

按：《宋史理宗本纪》云云。

### 嘉熙元年春二月癸卯诏以朱熹通鉴纲目进经筵按宋史理宗本纪云云

### 景定五年十月度宗即皇帝位十一月戊戌诏儒臣日侍经筵辅臣观讲十二月甲辰初开经筵殿以熙明为名

按：《宋史度宗本纪》云云。

### 度宗咸淳七年七月瀛国公即位九月甲午初开经筵

按：《宋史瀛国公本纪》云云。